
RAPORT DE SPECIALITATE
privind aprobarea participării Municipiului Timişoara la evenimentele organizate cu ocazia 
Aniversării a 30 de ani de la semnarea acordului de înfrăţire dintre Timișoara și Rueil - Malmaison, 
și alocarea sumei de 46.600 lei de la bugetul local în vederea participării la Aniversare

Având în vedere Referatul de aprobare nr. TMI 2023 – 009062 / 04.10.2023 al Primarului Municipiului Timişoara şi Proiectul de hotărâre privind aprobarea participării Municipiului Timişoara la evenimentele organizate cu ocazia Aniversării a 30 de ani de la semnarea acordului de înfrăţire dintre Timișoara și Rueil-Malmaison, și alocarea sumei de 46.600 lei din bugetul local în vederea participării la Aniversare, precizăm următoarele:

În anul 2023 se împlinesc 30 de ani de la semnarea Acordului de înfrăţire dintre municipiul Timişoara și oraşul Rueil-Malmaison din Franța. Cu această ocazie, atât oraşul Rueil-Malmaison cât şi municipiul Timişoara intenţionează sărbătorirea aniversării prin organizarea unor evenimente care vor implica desfăşurarea unor acţiuni aniversare şi culturale, după cum urmează. Rueil - Malmaison va organiza ȋn luna octombrie o ceremonie aniversară cu invitați din Timișoara; va găzdui o expoziţie a artistului plastic timișorean Petrică Ștefan; și va oferi o rezidență artistică artistei timișorene Corina Nani, ȋn vederea realizării unei fresce de artă stradală care să puncteze Aniversarea celor 30 de ani. La Timișoara, o frescă similară va fi realizată oferind, ȋn aceleași condiții, o rezidență artistică artistului stradal Émir, din Rueil-Malmaison. Toate aceste evenimente, menite să sublinieze importanţa colaborării dintre cele două oraşe se ȋncadrează ȋn imperativele firești ale rolului de Capitală Europenă a Culturii, asumat de orașul nostru ȋn acest an.

Cheltuielile ocazionate de această aniversare corespund celor trei acțiuni aniversare menționate ȋn paragraful anterior: deplasarea unei delegații oficiale de 5 persoane din partea municipalității noastre la Rueil-Malmaison, expoziția de artă plastică timișoreană găzduită de același oraș și realizarea frescei aniversare oferite de artistul francez cu rezidență de artist ȋn orașul nostru. Detaliem mai jos aceste acțiuni propuse, și implicațiile financiare corespunzătoare:

Propunem participarea la evenimentul aniversar organizat la Rueil–Malmaison, în perioada 22-25 octombrie 2023, a unei delegaţii compuse din 5 reprezentanţi ai municipiului Timişoara, după cum urmează: 
· dl. Dominic Fritz, primarul Municipiului Timișoara;
· doamna Simona Fiț, consilieră personală a primarului ȋn domeniul cultural; 
· 1 reprezentant al Serviciului Cooperare Internațională, Interculturală și Economică, Direcția Relații Comunitare a Primăriei Municipiului Timișoara;
· 2 consilieri locali, nominalizați de către Consiliul Local.
Menţionăm că Primăria oraşului Rueil-Malmaison va asigura cazarea şi masa pentru membrii delegaţiei pe durata şederii acolo, iar Municipiul Timişoara va suporta costurile ocazionate de transportul delegaţiei, diurne, asigurări de călătorie, achiziţia de materiale de promovare şi alte cheltuieli necesare participării la eveniment.

Pentru pentru acoperirea cheltuielilor necesare participării delegației oficiale la evenimentul aniversar organizat la Rueil–Malmaison, s-a estimat că sunt necesare următoarele cheltuieli:
· transport: 16.000 lei;
· diurne: 2.000 lei
· asigurări de călătorie: 500 lei;
· materiale de promovare: 3.000 lei;
· alte cheltuieli neprevăzute (5%): aprox. 1.100 lei.
Cheltuielile de deplasare vor fi efectuate în conformitate cu prevederile Hotărârii nr. 518 din 10 iulie 1995 privind unele drepturi şi obligaţii ale personalului român trimis în străinătate pentru îndeplinirea unor misiuni cu caracter temporar, actualizată.
	
Propunem, ȋn al doilea rând, susținerea expoziției la Rueil–Malmaison a artistului plastic timișorean Petrică Ștefan. Desemnarea acestui artist ca reprezentant al artei timișorene s-a făcut ca urmare a optării, de către partea franceză, pentru una din trei propuneri făcute de Comitetul Curatorial al Centrului de Proiecte al Municipiului Timișoara. Pentru acest eveniment aniversar, s-au estimat ca necesare următoarele cheltuieli:
· deplasarea cu avionul, dus-ȋntors, Timisoara - Rueil Malmaison ale artistului Petrică Ștefan, pentru a monta expozitia sa la Rueil-Malmaison 4.000 lei;
· transportul lucrarilor sale până la Rueil – Malmaison: 9.000 lei;
· ȋmpachetarea lucrărilor ȋn vederea transportului: 1000 lei.
Menționăm că primaria franceză acoperă cheltuielile pentru ȋntoarcerea lucrărilor la Timișoara.
	
Ȋn al treilea rând, propunem susținerea schimbului de rezidențe artistice ȋn urma cărora se vor realiza, la Timișoara și Rueil-Malmaison, două fresce de artă stradală, dedicate prieteniei de 30 de ani ȋntre cele două orașe. Pentru acest eveniment aniversar, s-au estimat ca necesare următoarele cheltuieli:
- deplasarea dus-ȋntors, cu avionul la Rueil-Malmaison, a artistei Corina Nani, conf. univ. dr. la Departamentul de Design și Arte Aplicate al Facultății de Arte și Design Timişoara, director și curator al festivalului Internațional de Artă stradală din Timișoara. Plecarea și ȋntoarcerea sa se preconizează ȋn data 17 octombrie și respectiv 24 octombrie 2023: 3.000 lei;
- cazare si mese pentru artistul francez Émir pe perioada rezidenței artistice la Timisoara, 29 noiembrie – 7 decembrie: 5000 lei;
- achiziționarea materialelor de pictură murală necesare realizării frescei aniversare la Timișoara de către artistul stradal francez Émir, din Rueil-Malmaison: 2000 lei;
Menționăm că Primaria din Rueil-Malmaison ȋși asumă cheltuielile de cazare și mese pentru artista din Timișoara, ȋn condiții similare, și acoperă cheltuielile pentru materialele necesare realizarii frescei aniversare din orașul francez.

 În baza prevederilor Legii nr. 273/2006 privind finanţele publice locale, cu modificările şi completările ulterioare, și în conformitate cu  prevederile art. 89 alin. 14 și art. 129 alin. 2 lit. e), alin. 4 lit. a) şi alin. 9 lit. a), b) și c) din Ordonanța de urgență nr. 57/3 iulie 2019 privind Codul administrativ, propunem aprobarea participării Municipiului Timişoara la evenimentele organizate cu ocazia Aniversării a 30 de ani de la semnarea acordului de înfrăţire dintre Timișoara și Rueil - Malmaison, și alocarea sumei de 46.600 lei de la bugetul local pentru acoperirea cheltuielilor implicate de participarea Municipiului Timişoara la eveniment.

Menționăm că suma este prevăzută în bugetul local la cap. 51.02.01.03 și a fost aprobată prin HCL nr.51/06.02.2023.
Având în vedere prevederile legale expuse anterior, apreciem că proiectul de hotărâre privind aprobarea participării Municipiului Timişoara la evenimentele organizate cu ocazia Aniversării a 30 de ani de la semnarea acordului de înfrăţire dintre Timișoara și Rueil - Malmaison, și alocarea sumei de 46.600 lei de la bugetul local în vederea participării la Aniversare îndeplineşte condiţiile pentru a fi supus dezbaterii şi aprobării plenului Consiliului Local. 

